**H Á Z I R E N D**

Szabolcsi Bence Zeneiskola

1. **A zeneiskola működési rendje, nyitva tartás**

A zeneiskola központi épülete reggel 7 óra és este 8 óra között tart nyitva. A tanórák főképpen délután szerveződnek, de különleges esetben (pl. egyetemisták részére vagy rendezvényre való felkészülés céljából stb.) délelőtt is szervezhetők. Este 8 óra után semmilyen okkal nem tarható tanóra.

# Az iskola helyiségei, berendezései tanórán kívüli rendezvényekre (pl. tanszaki foglalkozásokra, belső és külső továbbképzésekre, hangversenyekre, stb. ) is igénybe vehetők, de ezek konkrét körülményeit előre kell meghatározni és egyeztetni az iskola vezetőségével.

Semmilyen esemény nem szervezhető az iskola épületében az igazgató vagy az igazgatóhelyettes tudta nélkül.

1. **A zeneiskolai tanulók jogai**

A Magyar Köztársaság Alkotmánya a Köztársaság állampolgárai, így a tanulók alapjogait is megfogalmazza az 54. §-tól a 61. §-ig, a 67. és a 70. § vonatkozó pontjaiban.

A Közoktatási törvény is foglalkozik a tanulói jogokkal és kötelezettségekkel a 10. és a 11. §-ban, így ezeket itt nem részletezzük.

A tanulók jogainak intézményi megfogalmazása

A tanuló jogosult az intézményi szolgáltatások igénybevételére.

Ezek:

* Hangversenyek, nyári táborok, egyéb nem tanórai rendezvények szervezése.
* Fizetési kedvezmény vagy mentesség adása (ha a rászorultság kellően bizonyított).
* Hangszerkölcsönzés.
* Hangszerek ingyenes vagy kedvezményes javítása.
* Kották, könyvek kölcsönzése az iskolai könyvtárból (tanár közreműködésével).

**3. Tanulói munkarend a zeneiskolában**

3.1. Tanórai munkarend

* A tanuló a tanítási óra megkezdése előtt kb.10 perccel köteles az iskolába megérkezni. A tanítási órák látogatása kötelező.
* A tanuló köteles az iskolában tiszta, rendes öltözetben megjelenni.
* A tanuló a zeneiskolai tájékoztató füzetet a legmesszebbmenő gondossággal megőrzi, azt minden tanítási órájára magával hozza, abban az osztályzatokra, magatartására, stb. vonatkozó bejegyzéseket a következő tanítási órára a szülővel (gondviselővel) aláíratja.
* A tanuló köteles a tanórához szükséges felszerelést magával hozni és a tanórán felkészülten megjelenni.
* A tanítási óra után a tanuló elhagyja az iskola épületét, kivéve, ha újabb órája lesz, vagy az érte jövő szülőre (gondviselőre) várakozik.

3.2. Tanórán kívüli munkarend

* A tanuló kötelessége az iskola, a tantermek felszerelésének rendben tartása és megóvása. A tanterem rendjéért, tisztáságáért, a berendezések épségéért minden tanuló egyénileg felelős. A tanulók kötelesek a tanárok vagy más iskolai dolgozók tisztaságra vonatkozó utasításait betartani. Az iskola felszerelésében, bútorzatában vagy az épületben okozott kárt, amennyiben fegyelmezetlenségből vagy gondatlanságból történt, a tanuló köteles megtéríteni.
* A tanuló az iskolába elsősorban az iskolai munkájához szükséges felszerelést hozhatja magával. (Értelemszerűen a zeneiskolai foglalkozást megelőző és az azt követő elfoglaltságaihoz használt eszközök is nála lehetnek.) Tilos szúró-vágó, rendetlenséget okozó vagy veszélyt jelentő eszközök iskolába való hozása. A tanítást lármával sem a tanteremben, sem a folyosón nem szabad zavarni.
* A tanuló az iskolai rendezvényeken, hangversenyeken is zeneiskolai tanulóhoz méltóan, fegyelmezetten köteles viselkedni. A hangversenyt járkálással nem szabad zavarni.
* A tanuló az iskolában talált tárgyakat, amennyiben tulajdonosát nem tudja megtalálni, a főtanszak tanárának vagy az iskola portáján adja le. A talált tárgy eltulajdonítás lopásnak minősül.

3.3. Zeneiskolai oktatás helyszínei

Zeneiskolai oktatás kihelyezett formában más kerületi oktatási intézményekben is folyik. Az előző két pontba foglalt tanórai és tanórán kívüli munkarend mellett az illető iskola Házirendjében foglaltakat is figyelembe kell venni és alkalmazásukról gondoskodni kell.

1. **Helyiség és eszközhasználati rend a zeneiskolában**

A zeneiskola területén csak olyan személy tartózkodhat, aki az ott folyó tevékenységgel valamilyen kapcsolatban van (pl. növendék, szülő, dolgozó, helyiséget bérel, stb.). A tanulók hozzátartozói lehetőleg az aulában tartózkodjanak a tanórák alatt, kivéve hogyha a tanárral külön megbeszélés szerint másban állapodtak meg. Az esetlegesen észlelt illetéktelen behatolást azonnal jelenteni kell az iskola vezetőségének, hogy együttesen megtehessék a szükséges intézkedéseket, és megakadályozzák a vagyonvesztést, a károkozást.

# A zeneiskola **tantermeinek** és **előadótermeinek** elsődleges funkciója a zeneoktatás objektív körülményeinek maximális biztosítása. Ezért olyan rendezvények nem szervezhetők a zeneiskolában, amelyek ennek az alapfeladatnak a megvalósulását veszélyeztetik.

A zeneiskola tantermei elsősorban tanítási célokra használhatók. A tanórai foglalkozásokon kívül az iskola növendékei gyakorlásra is igénybe vehetik, de ehhez az iskolavezetés engedélye szükséges. Tanítási időn kívül az iskola dolgozói más foglalkozásokat is (pl. továbbképzések, tanszaki foglalkozások, stb.) szervezhetnek a tantermekben az iskolavezetés tudtával.

A zeneiskolával semmilyen jogviszonyban nem levő ill. kapcsolattal nem rendelkező személyek vagy szervezetek az intézményi munkarend megzavarása nélkül igénybe vehetik az iskola helyiségeit megfelelő bérleti díj megfizetése ellenében. A konkrét rendezvény megtarthatóságáról mindig az iskolavezetés dönt, a bérleti konstrukció meghatározása is e szervezet hatásköre.

A **zeneműtár** használatát külön könyvtári házirend szabályozza, amely egyrészt az intézményi SZMSZ részét képezi, másrészt kifüggesztve megtekinthető a tanáriban. Növendék csak tanár jelenlétében tartózkodhat a helyiségben.

A **mellékhelyiségek** tisztaságáért minden használó felelősséggel tartozik. Bármilyen rendellenességet a műszaki személyzetnek azonnal jelenteni kell.

A zeneiskolai **eszközök használatát** részben lásda tanulók jogainak tárgyalásánál. Külön figyelmet kell fordítani az iskolai tulajdonban levő hangszerekre. Jó állapotban tartásuk színvonalas munkánk egyik fontos feltétele, ezért közös érdeke tanárnak és növendéknek egyaránt.

A zeneiskola minden helyiségének használóját kártérítési felelősség terheli, amennyiben a berendezések, felszerelések meghibásodása szándékos rongálás vagy felelőtlenség következtében történt. Gondatlan károkozás esetén a tanuló felelőssége korlátozott, míg szándékos esetben a teljes kárt köteles megtéríteni. A kártérítés mértékéről az iskolavezetőség dönt vizsgálat alapján. A vizsgálat tényéről és a döntésről a tanulót és szüleit értesíteni kell, és fel kell szólítani a kár megtérítésére.

A tanuló az iskolába nagy értékű, nem tanórán használatos tárgyat ne hozzon magával. Az iskolában tartózkodóknak saját értékeik védelméről saját maguknak kell gondoskodniuk.

1. **Az ünnepélyek, megemlékezések rendje, hagyományápolás**
	1. Az ünnepélyek, megemlékezések rendjéről e Házirend nem rendelkezik, mivel tanulóink az általuk látogatott közoktatási intézményekben az ottani szabályozás és a vonatkozó törvények szerint ilyen rendezvényeken rendszeresen részt vesznek.
	2. A hagyományápolásban különösen fontosnak tartjuk:
* Névadónk, Szabolcsi Bence ismertségének és elismertségének ébren tartását;
* A hagyományos zeneiskolai rendezvények (hangversenyek, Kamarazenei Napok stb.) folyamatos és magas színvonalú megtartását, a változó körülményeknek és követelményeknek megfelelő állandó fejlesztését;
* A kamarazene-oktatás lehetőségeinek, szakmai és objektív feltételeinek biztosítását.
1. **A tanulók távolmaradásának, mulasztásának igazolása**

 A tanuló mulasztását rövidebb időszakról (egy-két alkalom) a szülő

(gondviselő) igazolhatja írásban, hosszabb távolmaradás esetén orvosi igazolás vagy a hiányzást kellő indokkal alátámasztó, más által (pl. általános iskola) kiadott igazolás szükséges. Tíz igazolatlan mulasztás után a tanulót, a szülők figyelmeztetése után, töröljük a tanulók névsorából.

1. **A térítési díj, tandíj befizetésére, visszafizetésére vonatkozó eljárás**

A jogszabályban előírt térítési díj és tandíj befizetéséről a zeneiskola Szervezeti és Működési Szabályzatának vonatkozó fejezete rendelkezik. Ezek közül a tanulókra vonatkozók:

* A tanuló (gondviselője) a főtárgy tanárától kapott csekkre befizeti a számára megállapított térítési díjat ill. tandíjat, majd a befizetés tényét a csekkszelvény leadásával igazolja.
* A kérhető és adható kedvezményekről szintén a fenti fejezet rendelkezik.

Időarányos visszafizetés akkor illeti meg a tanulót, ha önhibáján kívül szűnt meg zeneiskolai tanulói jogviszonya (pl. elköltözik).

1. **Rendkívüli események esetében a tanuló által követendő**

**magatartás**

Rendkívüli események (pl. baleset, tűz) észlelésekor a tanuló köteles azonnal főtárgy tanárát vagy a legközelebb tartózkodó iskolai dolgozót értesíteni, majd az intézkedő utasításait azonnal és maradéktalanul végrehajtani.

**9. A tanórán kívüli foglalkozások igénybevételi rendje**

* A tanulmányi kirándulásokon való részvétel a tanulók számára önkéntes. Mivel ezek kötelező szervezése nem szerepel a Pedagógiai Programban (nincs rá törvényi lehetőség), ezért e programok szervezése előtt az érintettekkel részletes, minden körülményre kiterjedő egyeztetés szükséges.
* A tanuló szakmai versenyeken való részvétele a főtárgy tanár javaslata alapján, az igazgató egyetértésével, a szülő (gondviselő) beleegyezésével történik. A felmerülő költségek finanszírozása elsősorban a zeneiskolát terheli. Amennyiben a költségvetés ezt nem teszi lehetővé, a részvétel elmaradhat vagy más források bevonásával biztosítható.
* A növendékek szerepeltetése zeneiskolai hangversenyeken a szülő (gondviselő) részéről megengedettnek tekintendő. (Előzetes egyeztetés szükséges, ha ilyen igény felmerül.)
* A tanulóknak a zeneiskolában tanult hangszerrel való szereplése egyéb (pl. iskolai, kerületi) rendezvényeken felkérésre a főtárgy tanár és az igazgatóság tudtával, a szülő (gondviselő) beleegyezésével szervezhető.

**10. Diákönkormányzat** – a zeneiskolai oktatás egyéni jellege miatt nem alakult a zeneiskolában, így e szervezet kapcsolattartása az intézmény vezetőségével nem szabályozható. Amennyiben az említett szervezet létrehozására növendéki igény vagy más ok felmerül, a viszonyok rendezését a Házirend megfelelő pontjának a résztvevők bevonásával történő megváltoztatásával kell megoldani.

**11. A tanulók rendszeres tájékoztatásának, véleménynyilvánításának rendje és módja**

A tanulók rendszeres tájékoztatása tanulmányi teljesítményeiről, az iskolai munkában való részvételéről folyamatosan történik a főtárgy tanár részéről a tanórák értékelése révén ill. az egyéb rendezvényeken való részvétele elemzésének megfogalmazásával. Ez kölcsönös, jó kapcsolat esetében elegendő a sikeres munka kivitelezéséhez.

# Zeneiskolánk tanári kara mindig kész a tanulók vélemény- nyilvánításának meghallgatására, a figyelembe vehető és figyelembeveendő változások megvalósítására, amennyiben ezek az indítványok összeegyeztethetőek az iskola elfogadott Pedagógiai Programjával és más, erre a területre vonatkozó rendelkezésekkel és törvényekkel.

Amennyiben ez az út nem járható, a tanuló (szülői közreműködéssel) az iskola vezetőségéhez fordulhat.

**12. A tanuló jutalmazásának elvei és formái**

Azt a tanulót, aki tanulmányi munkáját kiemelkedően végzi, aki kitartó szorgalmat vagy példamutató közösségi magatartást tanúsít ill. hozzájárul iskolánk jó hírnevének megőrzéséhez és növeléséhez, az iskola dicséretben részesíti és/vagy jutalmazza.

A jutalmazás formái

## A kimagasló eredményt elérő tanulók

* tanári dicséretet kaphatnak;
* szóbeli dicséretet kaphatnak;
* a félévi értesítőbe vagy az év végi bizonyítványba a dicséretet bejegyzik;

 - a tanév végén jutalom kottát, könyvet, oklevelet vagy egyéb jutalmat kaphatnak.

 A tanévzáró ünnepélyen az igazgatói dicséretben részesülők nevét az igazgató felolvassa.

**13. Fegyelmező intézkedések, azok alkalmazásának elvei**

A hatályos Közoktatási törvény szabályozza a tanulók fegyelmi felelősségét (Kt. 76-77. §).

13.1. Amennyiben a tanuló felszerelés nélkül, felkészületlenül jelenik meg a tanórán, a tanár a szorgalom osztályzatban fejezheti ki a hiányosságot.

13.2. Intézményi fegyelmező intézkedések

 A tanulót helytelen viselkedése vagy a tanulás elhanyagolása miatt tanára szóban figyelmezteti. Ha a fegyelmezetlenség megismétlődik, a figyelmeztetést írásban megismétli. Ha ez sem eredményezi a tanuló megfelelő viselkedését, az igazgató írásban értesíti a szülőt (gondviselőt) a tanuló nem megfelelő magatartásáról. Ennek következménye lehet a növendék tanulói jogviszonyának megszüntetése a zeneiskolával.

A fegyelmezés semmilyen formájában nem hozható szóba a tanuló etnikai hovatartozása vagy vallási meggyőződése. Óvakodni kell személyiség- vagy szeméremsértésre utaló megnyilvánulástól, megjegyzéstől.

A fegyelmezés a nevelés eszköze, a tanulót ezzel megalázni vagy testi fenyítést alkalmazni nem szabad.

Budapest, 2014. június 20.

**A Házirend hatálya:** A Házirend hatálya kiterjed a zeneiskolával tanulói jogviszonyban levő valamennyi növendékre. A viselkedésről és a vagyonvédelemről rendelkező pontok mindenkire vonatkoznak, aki az épületben tartózkodik.

**Hatálybalépés:** A Házirend azután lép hatályba, amikor a tantestület által elfogadott dokumentumot a fenntartó jóváhagyja.

**Közzététel:** Ezt a Házirendet az iskola folyosóján, aulájában jól látható helyen ki kell függeszteni. A zeneiskolába való beiratkozáskor egy példányát a tanulónak, ill. a szülőnek át kell adni.